VSA loods lugaanvalle in SiriëPres. Donald Trump. Foto: AP Photo/Alex Brandon “Daar is geen twyfel nie dat Sirië verbode chemiese wapens gebruik het en sodoende sy verpligtinge ingevolge die konvensie rakende chemiese wapens verontagsaam het en die Verenigde Nasies se veiligheidsraad geïgnoreer het,” het Trump gesê. Hy het bygevoeg die lugaanvalle is “noodsaaklik vir die belang van nasionale veiligheid van die VSA om die verspreiding en gebruik van dodelike chemiese wapens te voorkom”. Meer as 50 Tomahawk-missiele is van twee Amerikaanse skepe in die Middellandse See afgevuur, het die Pentagon gesê. Die aanval het Vrydag omstreeks 04:00 in Sirië plaasgevind. Volgens ’n anonieme bron in die Amerikaanse weermag wat met die nuusagentskap Reuters gepraat het, is die missiele deur twee skepe van die Amerikaanse vloot, die USS Porter en USS Ross, in die oostelike Middellandse See afgevuur. Minstens vier Siriese weermaglede is in die aanval dood en talle mense beseer. Wladimir Poetin, Rusland se president, het die Amerikaanse lugaanval beskryf as “aggressie teen ŉ soewereine staat” en gesê dit is strydig met internasionale reg. Numan Kurtulmus, Turkye se eerste minister, het egter die VSA se optrede verwelkom en gesê pres. Basjar al-Assad se regime moet gestraf word. “Ek hoop dat die aksie deur die VSA sal bydra tot vrede.” Minstens 87 mense is dood in Dinsdag se chemiese lugaanval in die rebellebeheerde Idlib-provinsie. Die aanval het hewige internasionale reaksie uitgelok, met Amerika en ander lande wat die skuld op die Siriese regering pak. Sirië se weermag het egter ontken hy was verantwoordelik vir die aanval. Rusland het beweer die Siriese lugmag het chemiese wapens wat aan die rebelle behoort, geteiken.